Matul is-sena li għaddiet żdied sostanzjalment in-numru ta’ immigranti li qed jippruvaw jidħlu llegalment fl-Unjoni Ewropea.  Jirriżulta li ż-żieda hija stmata li telgħat bin-nofs tal-ammont li kienu ġew irrappurtati li waslu fl-Ewropa matul l-2012.  Din l-istatistika ħarġet minn rapport tal-aġenzija tal-Unjoni Ewropea l-Frontex, li turi li wieħed minn kull 4 immigranti huma mis-Sirja. Total ta’ 107,000 ruħ ġew reġistrati mill-Frontex fl-2013, mentri s-sena ta’ qabel kienu rifsu fl-UE mat-72,500 immigrant.  Biċ-ċifra titla’ bi 48%, l-ammont xorta huwa inqas minn dak irreġistrat fl-2011 meta kienet fl-eqqel tagħha r-Rebbiegħa Għarbija li wasslet għall-migrazzjoni ta’ 141,000 ruħ.  Jirriżulta li l-ikbar ammont ta’ immigranti qed jitlaq mill-Afrika ta’ Fuq lejn l-Ewropa mir-rotta taċ-Ċentru tal-Baħar Mediterran fejn hemm l-Italja u Malta bħala pajjiżi tranżitorji.  Fl-aħħar xhur, l-Italja ffaċċjat diversi żbarki tant li qed tagħmel pressjoni fuq l-UE biex tieħu azzjoni mill-iktar fis possibbli, inkella qed thedded li se tħalli lill-immigranti jibqgħu għaddejjin lejn il-pajjiżi Ewropej l-oħrajn. Fl-aħħar ħinijiet, il-ġurnal Taljan La Repubblica żvela filmati xokkanti ta’ dak li jidher li huwa ċimiterju ta’ immigranti f’qiegħ il-Baħar Mediterran.  Il-filmati huwa tat-traġedja tal-immigranti li seħħet f’Ottubru li għadda qrib Lampedusa u li fiha mietu mal-370 ruħ.  Filwaqt li nwissu lil dawk li se jaraw dawn il-filmati minħabba li jistgħu jimpressjonaw, ta’ min jirrimarka li l-istess filmati jagħtu idea reali ta’ x’sabu l-bugħaddasa li kienu nvoluti fit-tfittxijiet għall-kadavri dakinhar tat-traġedja, li La Repubblica qed tgħid “l-Ewropa ma tridx tara”.  Dakinhar, il-Forzi Armati Maltin kienu salvaw mal-150 immigrant, 61 mil nawtiku fin-nofsinhar tal-gżira ta’ Lampedusa. Fir-rapport tal-Frontex jirriżulta wkoll li wara s-Sirjani, l-ikbar ammont ta’ immigranti llegali ġejjin mill-Eritreja, l-Afganistan u l-Albanija.  L-Ungerija rat żieda sostanzjali ta’ immigranti fil-fruntiera mas-Serbja hekk kif ir-restrizzjonijiet tal-visa m’għadhomx stretti daqs kemmkienu fil-pajjiżi tal-Balkani.  Kien hemm żieda fin-numru ta’ Ċeċeni li fittxew status ta’ ażil fl-UE, aktarx wara xniegħat li l-Ġermanja qed tiffavorixxi l-applikazzjonijiet taċ-Ċeċeni.  Ir-Russi (fosthom Ċeċeni) ikklassifikaw l-ewwel fost dawk li qed jiġu rifjutati fil-fruntieri tal-UE, segwiti mill-Ukreni u l-Albaniżi.